ଭୁବନେଶ୍ୱର ସ୍ଥିତ କଳିଙ୍ଗ ଷ୍ଟାଡ଼ିୟମ୍ରେ ଓଡ଼ିଶା ଏଫ୍ ସି ପ୍ରଥମ ଥର ପାଇଁ ହିରୋ ଇଣ୍ଡିଆନ୍ ସୁପର ଲିଗ୍ (ଆଇଏସ୍ଏଲ୍) ମ୍ୟାଚ୍ ଖେଳିବାକୁ ଯାଉଛି । ଆସନ୍ତାକାଲି (ଶୁକ୍ରବାର) ସନ୍ଧ୍ୟା ୭ଟା ୩୦ ରେ ଘରୋଇ ଓଡ଼ିଶା ଏଫ୍ ସି ଏବଂ ଜାମସେଦପୁର ଏଫ୍ ସି ମଧ୍ୟରେ ଏହି ମ୍ୟାଚ୍ ଖେଳାଯିବ । ଏଥିପାଇଁ କଳିଙ୍ଗ ଷ୍ଟାଡିୟମ୍ରେ ପ୍ରସ୍ତୁତି ଚୂଡ଼ାନ୍ତ ପର୍ଯ୍ୟାୟରେ ପହଂଚିଛି ।
ଚଳିତ ଆଇଏସ୍ଏଲ୍ରେ ଓଡ଼ିଶା ଏଫ୍ସି ତାର ପ୍ରଥମ ୯ଟି ମ୍ୟାଚ୍ ଭୁବନେଶ୍ୱର ବାହାରେ ଖେଳିବା ପରେ ଏଥର ପ୍ରଥମ ଥର ପାଇଁ ଘରୋଇ ମାଟିରେ ଖେଳିବ । ଖେଳାଳିମାନଙ୍କୁ ଘରୋଇ ମାଟି ନିଶ୍ଚୟ ସୁହାଇବ ବୋଲି ବିଭିନ୍ନ ମହଲରେ ମତ ପ୍ରକାଶ ପାଇଛି । ଏହାଛଡ଼ା ଘରୋଇ ମାଟିରେ ଖେଳିବା ପାଇଁ ଉଭୟ ଖେଳାଳି ଏବଂ ଟିମ୍ କର୍ତୃପକ୍ଷ ବେଶ୍ ଉତ୍ସାହିତ ଅଛନ୍ତି ।
ଏହି ମୁକାବିଲା ପୂର୍ବରୁ ରାଜ୍ୟ କ୍ରୀଡ଼ା ଓ ଯୁବ ବ୍ୟପାର ମନ୍ତ୍ରୀ ତୁଷାରକାନ୍ତି ବେହେରା କହିଛନ୍ତି ଯେ ଓଡ଼ିଶାର ନିଜସ୍ୱ ଆଇଏସ୍ଏଲ୍ ଦଳ ଘରୋଇ ମାଟିରେ ତା'ର ପ୍ରଥମ ମ୍ୟାଚ୍ ଖେଳିବାକୁ ଯାଉଛି ଏବଂ ଏହା ଆମ ସମସ୍ତଙ୍କୁ ଉତ୍ସାହିତ କରିଛି । ମ୍ୟାଚ୍ ପାଇଁ କଳିଙ୍ଗ ଷ୍ଟାଡିୟମ୍ ସଂପୂର୍ଣ୍ଣ ଭାବେ ପ୍ରସ୍ତୁତ, ଏବଂ ଏହି ମଇଦାନରେ ଘରୋଇ ଦଳ ଏଥର ୬ଟି ମ୍ୟାଚ୍ ଖେଳିବ । ଓଡ଼ିଶାର ସମସ୍ତଙ୍କ କ୍ରୀଡ଼ା ପ୍ରେମୀ ବହୁତ ସଂଖ୍ୟାରେ ଆସି ଆମ ନିଜ ଟିମ୍ ଓଡ଼ିଶା ଏଫ୍ସିକୁ ଉତ୍ସାହିତ କରନ୍ତୁ ବୋଲି ମନ୍ତ୍ରୀ କହିଛନ୍ତି ।
ଓଡ଼ିଶା ଏଫ୍ସିର ମିଡ୍ଫିଲ୍ଡର୍ ଭିନିତ୍ ରାଏ କହିଛନ୍ତି ଗ୍ରାଉଣ୍ଡ୍ ଭିତରେ ଆମେ ନିଶ୍ଚିତ ଭାବେ ଭଲ ଖେଳିବାକୁ ଚେଷ୍ଟା କରିବୁ । ଷ୍ଟାଡିୟମ୍ରେ ଦର୍ଶକଙ୍କ ଉପସ୍ଥିତି ଆମକୁ ଆହୁରି ବେଶୀ ଉତ୍ସାହିତ କରିବ ଏବଂ ଭଲ ଖେଳିବାକୁ ପ୍ରେରଣା ଦେବ ।
ଓଡ଼ିଶା ଏଫ୍ ସି ର ସିଇଓ ଆଶିଷ ସାହ ମଧ୍ୟ ଭୁବନେଶ୍ୱରରେ ଖେଳାଯିବାକୁ ଥିବା ମ୍ୟାଚ୍ ପୂର୍ବରୁ ଖୁସି ବ୍ୟକ୍ତ କରିଛନ୍ତି । ସେ କହିଛନ୍ତି ଯେ, ଆମେ ଏପର୍ଯ୍ୟନ୍ତ ସବୁ ମ୍ୟାଚ୍ ଭୁବନେଶ୍ୱର ବାହାରେ ଖେଳିଛୁ । ହେଲେ ଏବେ ଆମେ ନିଜ ମାଟିରେ ନିଜ ସମର୍ଥକମାନଙ୍କ ସାମ୍ନାରେ ମ୍ୟାଚ୍ ଖେଳିବାକୁ ଯାଉଛୁ । ଏଥିପାଇଁ ଉଭୟ ଖେଳାଳି ଏବଂ ଟିମ୍ ମ୍ୟାନେଜମେଂଟ ବେଶ୍ ଖୁସି । ଆଶା କରୁଛୁ ଓଡ଼ିଶାରେ କ୍ରୀଡ଼ା ପ୍ରେମୀମାନେ ବିପୁଳ ସଂଖ୍ୟାରେ ମ୍ୟାଚ୍ ଦେଖିବାକୁ ଆସି ଆମ ଖେଳାଳି ମାନଙ୍କୁ ନିଶ୍ଚୟ ଉତ୍ସାହିତ କରିବେ ।
ଏଠାରେ ସୂଚନା ଥାଉକି, ଦର୍ଶକମାନଙ୍କ ପାଇଁ ପେଟିଏମ୍ ଇନ୍ସାଇଡର୍ରେ ଅନ୍ଲାଇନ୍ ଟିକେଟ୍ ଉବଲବ୍ଧ ଅଛି । ଏହାଛଡ଼ା କଳିଙ୍ଗ ଷ୍ଟାଡିୟମ୍ ର ୪ ନମ୍ବର ଗେଟ୍ ରେ ମଧ୍ୟ ଦର୍ଶକମାନେ ମ୍ୟାଚ୍ ଟିକେଟ୍ ପାଇପାରିବେ ।
